钦定古今图书集成/理学汇编/文学典/第076卷 > 谢逸
## 钦定古今图书集成/理学汇编/文学典/第076卷 > 谢逸

按《墨客挥犀》：“临川谢逸，字无逸，高才，江南胜士也。鲁
直见其诗，叹曰：‘使在馆阁，当不减晁、张’。朱世英为抚
州，举八行不就。闲居多从衲子游，不喜对书生。一日
有贡士来谒，坐定曰：‘每欲问无逸一事，辄忘之。闻人
言欧阳修果何如人’？无逸熟视久之，曰：‘旧亦一书生，
后甚显达，尝参大政’。又问：‘能文章否’？无逸曰：‘也得’。”无
逸之子宗野方七岁，立于旁，闻之，匿笑而去。

按《江西通志》：“逸字无逸，临川人。博学工文辞，操履峻
洁，再举进士不第。母丧，毁瘠不胜衣。黄鲁直尝曰：‘使
斯人在馆阁，晁、张之流也’。李商老谓其文步趋刘向、
韩愈、朱彦，以八行荐，勉赴之。一夕返。尝自家如京师，
士大夫迎候相属，诗酒酬酢，屡月不能达。自号溪堂。
所著书有《春秋广微樵谈》，其他诗启碑志杂论凡数”
百篇。太守赵华绘像祠于郡学。